text: Ældre tvinges til hjemmetræning
  23 marts 2010 kl. 10.39
  Kommunerne begynder nu at stille krav til ældre om at deltage i fysisk træning, når de søger om hjemmehjælp.
  Fredericia, Aabenraa og Holstebro gør det, og nu går Tønder Kommune også i gang.
  Kommunerne opretter hold med hjemmetrænere, der skal holde de ældre i gang - for eksempel efter et sygehusophold.
  De ældre bliver trænet i deres eget hjem. De skal deltage i at lave mad, tage tøj på, vande blomster, bade, købe ind og gå til fritidsaktiviteter og socialt samvær ude i byen.
  - Hjemmetræningen sker med udgangspunkt i borgernes muligheder for at bibeholde og forbedre funktionsevnen og forebygge funktionstab, hedder det i projektbeskrivelsen fra Tønder. Den er en kopi af hjemmetræningen i Fredericia, som har været i gang siden 2008.
  
  Kan ikke sige nej
  De ældre kan ikke nægte at stille op til hjemmetræning. Hvis de er modvillige, og kommunen skønner, at de har mulighed for at blive trænet til at klare sig selv, får de ingen hjemmehjælp.
  I Fredericia fik omkring 170 personer hjemmetræning i 2009.
  42 procent blev trænet op til at klare sig selv
  39 procent lærte at klare sig med mindre hjemmehjælp
  19 procent fik ikke noget ud af træningen.
  Tønder Kommune regner med at spare godt en million kroner på hjemmehjælpstimer alene i år. Selve investeringen i hjemmetrænerne er anslået til godt tre millioner kroner.
  Kommunen regner med, at omkring 120 ældre skal have hjemmetræning i år. Næste år stiger antallet til 160.
  Fredericia Kommunes hjemmetræning
  